b'\n_START_ARTICLE_\nSavukaasu\n_START_SECTION_\nKoostumus\n_START_PARAGRAPH_\nSavukaasujen koostumukseen ja erityisesti haitallisuuteen vaikuttavat merkitt\xc3\xa4v\xc3\xa4sti prosessi (voimalaitoskattila, polttomoottori, tulisija, hallitsematon palo esimerkiksi mets\xc3\xa4palo) ja polttoaine. Haitta-aineiltaan v\xc3\xa4h\xc3\xa4p\xc3\xa4\xc3\xa4st\xc3\xb6isimpi\xc3\xa4 ovat kaasumaiset polttoaineet, kun taas toista \xc3\xa4\xc3\xa4rip\xc3\xa4\xc3\xa4t\xc3\xa4 edustaa kiinteiden ja ep\xc3\xa4homogeenisten polttoaineiden polttaminen (esimerkiksi j\xc3\xa4tteen polttaminen pientulisijoissa)._NEWLINE_Hyv\xc3\xa4n palamisen merkkin\xc3\xa4 savukaasut ovat v\xc3\xa4ritt\xc3\xb6mi\xc3\xa4 ja hajuttomia, ja kylmemm\xc3\xa4ll\xc3\xa4 ilmalla niist\xc3\xa4 lauhtuva vesih\xc3\xb6yry muodostaa puhtaan valkoisen savuvanan, "revonh\xc3\xa4nn\xc3\xa4n". Mik\xc3\xa4li ilmassa tuntuu savun hajua, on palotapahtuma ep\xc3\xa4t\xc3\xa4ydellinen. Savukaasun koostumusta voidaan selvitt\xc3\xa4\xc3\xa4 p\xc3\xa4\xc3\xa4st\xc3\xb6mittauksin.\n_START_SECTION_\nPuhdistaminen\n_START_PARAGRAPH_\nTeollisuudessa ja energiantuotannossa kiinteiden polttoaineiden savukaasut puhdistetaan l\xc3\xa4hes poikkeuksetta. Tyypillisi\xc3\xa4 puhdistusmenetelmi\xc3\xa4 ovat muun muassa s\xc3\xa4hk\xc3\xb6suodattimet (hiukkasille) pesurit (mm. hiukkasille, rikkidioksidille ja muille haitta-aineille), pussisuodattimet, j\xc3\xa4lkipolttimet (haihtuville hiilivedyille) ja katalyyttiset puhdistimet. Lis\xc3\xa4ksi muun muassa korkealla palamisl\xc3\xa4mp\xc3\xb6tilalla ja palotapahtuman kestolla saadaan haitta-aineiden m\xc3\xa4\xc3\xa4r\xc3\xa4 eritt\xc3\xa4in pieneksi. T\xc3\xa4m\xc3\xa4n vuoksi esimerkiksi j\xc3\xa4tteenpoltto voimalaitosmittakaavassa on l\xc3\xa4hentelee ilmaan vapautuvilta p\xc3\xa4\xc3\xa4st\xc3\xb6ilt\xc3\xa4\xc3\xa4n maakaasun polttamista. Kotitalouksissa roskienpoltto on kielletty\xc3\xa4, ja muodostuvat savukaasut ovat eritt\xc3\xa4in haitallisia. Roskien pienpolton savukaasut voivat sis\xc3\xa4lt\xc3\xa4\xc3\xa4 muun muassa PCDD-, PCDF- ja PAH-yhdisteit\xc3\xa4, vetykloridia ja vetyfluoridia. N\xc3\xa4ist\xc3\xa4 kaksi j\xc3\xa4lkimm\xc3\xa4ist\xc3\xa4 ovat voimakkaasti sy\xc3\xb6vytt\xc3\xa4vi\xc3\xa4 aiheuttaen tulisijojen muurausten, metallien ja lasiosien sy\xc3\xb6pymist\xc3\xa4._NEWLINE_L\xc3\xa4hinn\xc3\xa4 polttoaineiden kehittymisen ja puhdistintekniikan kehittymisen my\xc3\xb6t\xc3\xa4 savukaasujen haitta-aineet ovat v\xc3\xa4hentyneet (esimerkiksi rikkidioksidi, lyijy). Merkitt\xc3\xa4v\xc3\xa4ksi haitta-aineeksi on tutkimusten perusteella osoittautumassa pienhiukkaset. Pienhiukkasten haitallisuus riippuu k\xc3\xa4ytetyst\xc3\xa4 polttoaineesta, ja on tuloksia, joiden perusteella fossiilisten \xc3\xb6ljyjen noen pienhiukkaset olisivat terveydelle haitallisempia kuin esimerkiksi puun pienpoltosta muodostuvat._NEWLINE_T\xc3\xa4m\xc3\xa4n vuoksi painopisteen siirtyminen Suomen liikennepolttoaineissa bensiinist\xc3\xa4 diesel\xc3\xb6ljyyn toistaiseksi kehittym\xc3\xa4tt\xc3\xb6m\xc3\xa4n hiukkastenpoistotekniikan kanssa, tulee arvioiden mukaan heikent\xc3\xa4m\xc3\xa4\xc3\xa4n ilman laatua varsinkin valtav\xc3\xa4ylien varrella.\n_START_SECTION_\nPienpoltosta\n_START_PARAGRAPH_\nKotitalouksissa ja erityisesti kes\xc3\xa4m\xc3\xb6keill\xc3\xa4 k\xc3\xa4ytettyjen tulisijojen tuottamat savukaasujen haitta-aineet (erityisesti hiukkaset, hiilivedyt ja h\xc3\xa4k\xc3\xa4) ovat yksikk\xc3\xb6p\xc3\xa4\xc3\xa4st\xc3\xb6lt\xc3\xa4\xc3\xa4n esimerkiksi voimalaitospolttoon verrattuna kertaluokkia suuremmat. On arvioitu, ett\xc3\xa4 esimerkiksi Suomen kes\xc3\xa4m\xc3\xb6kkien tulisijojen hiukkasp\xc3\xa4\xc3\xa4st\xc3\xb6t vuodessa ovat suuremmat kuin Suomen teollisuuden ja voimantuotannon kokonaisp\xc3\xa4\xc3\xa4st\xc3\xb6t. Savukaasuista johtuvia ilmanlaatuongelmia tavataankin muun muassa omakotitaloalueilla, joilla puun polttaminen on suosittua. Ongelma on tiedostettu, ja puun polttamiseen k\xc3\xa4ytett\xc3\xa4vien tulisijojen vaatimukset tulevat kiristym\xc3\xa4\xc3\xa4n.'